b'\n_START_ARTICLE_\nPokol v Damourju\n_START_PARAGRAPH_\nPokol v Damourju se je zgodil 20. januarja 1976, torej ob za\xc4\x8detku libanonske dr\xc5\xbeavljanske vojne, v prete\xc5\xbeno maronitskem libanonskem obmorskem mestu Damour med Bejrutom in Sidonom. Razli\xc4\x8dni viri navajajo med 25 in 582 civilnih \xc5\xbertev, najverjetnej\xc5\xa1a \xc5\xa1tevilka zna\xc5\xa1a okoli 330._NEWLINE_Pokol se je zgodil kot odgovor na pokol v Karantini dva dni pred tem, ko so maronitski falangisti pobili okoli tiso\xc4\x8d palestinskih beguncev v tem begunskem tabori\xc5\xa1\xc4\x8du na obrobju Bejruta._NEWLINE_Pokol so izvedli Ljudska fronta za osvoboditev Palestine (PFLP), Demokrati\xc4\x8dna fronta za osvoboditev Palestine, Fatah, Palestinska osvobodilna armada (PLA) (pravzaprav njena brigada Ajn D\xc5\xbealut, ki so jo poslali iz Egipta), ira\xc5\xa1ka brigada Kadisija ter posamezniki iz Sirije, Jordanije in japonski komandosi, ki so se usposabljali v Libanonu. Palestinci so najprej obkolili mesto, nato vdrli vanj in pri\xc4\x8deli sistemati\xc4\x8dno uni\xc4\x8devati zgradbe. Razdejali so kr\xc5\xa1\xc4\x8dansko pokopali\xc5\xa1\xc4\x8de, izkopali krste, odprli grobnice in razmetali posmrtne ostanke. Cerkev so za\xc5\xbegali in njen zunanji zid poslikali s podobami Fatahovih gverilcev ter portretom Jaserja Arafata. Po drugih virih so cerkev uporabljali kot avtomehani\xc4\x8dno delavnico ter za vadbo streljanja. Zatem so se znesli \xc5\xa1e nad prebivalci, ki jim ni uspelo pobegniti po morju. Najprej so usmrtili 20 falangistov, nato pa so \xc5\xa1e preostale postavili pred zid in jih postrelili z avtomatskim ognjem._NEWLINE_\xc5\xbdelja po ma\xc5\xa1\xc4\x8devanju teh dogodkov je bila eden izmed motivov za pokol v Sabri in \xc5\xa0atili 6 let kasneje.'